[bookmark: _Hlk45268933][bookmark: _Hlk74636795]Gradonačelnik Grada Delnica, na temelju članka 4. stavka 3. Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08, 61/11, 04/18, 112/19, 17/25), članka 16. stavka 2. Odluke o ustrojstvu i djelokrugu upravnih tijela Grada Delnica („Službene novine Grada Delnica“, broj 9/21, 9/22, 3/24, 6/25), na prijedlog službenice ovlaštene za privremeno obavljanje poslova pročelnika Upravnog odjela za komunalni sustav, imovinu, promet i zaštitu okoliša Grada Delnica KLASA: 024-05/26-01/1, URBROJ: 2170-6-4-1-26-1, od 02. rujna 2026. godine te nakon savjetovanja sa Sindikatom donosi 

PRAVILNIK O IZMJENAMA I DOPUNAMA PRAVILNIKA O UNUTARNJEM REDU UPRAVNOG ODJELA ZA KOMUNALNI SUSTAV, IMOVINU, PROMET I ZAŠTITU OKOLIŠA

Članak 1.
[bookmark: _Hlk142899787]U Pravilniku o unutarnjem redu Upravnog odjela za komunalni sustav, imovinu, promet i zaštitu okoliša Grada Delnica („Službene novine Grada Delnica“, broj 2/26), u Sistematizaciji radnih mjesta, pod radnim mjestom broj“ 8. REFERENT ZA KOMUNALNU NAKNADU I  PROMETNI REDAR“, naziv radnog mjesta mijenja se i glasi: „8. REFERENT ZA KOMUNALNU NAKNADU I KOMUNALNI REDAR“.

Članak 2.
Pod radnim mjestom broj 8. REFERENT ZA KOMUNALNU NAKNADU I KOMUNALNI REDAR, Opis poslova i zadataka mijenja se i glasi: 
„Ažurira bazu službenih podataka i šalje račune koji se odnose na komunalnu i vodnu naknadu, prati izvršenje i naplatu istih, prema nadležnim službenicima poduzima mjere u cilju efikasnije naplate, nadležnom službeniku dostavlja dokumentaciju za pokretanje ovršnog postupka, prati objave stečaja i predstečajnih nagodbi, priprema i dostavlja dokumentacije za stečajni i predstečajni postupak te usko surađuje s Upravnim odjelom za financije i projekte kod izrade stručnih materijala vezanih uz otpis potraživanja.
Provodi nadzor nad provedbom Odluke o komunalnom redu, a osobito iz područja gospodarenja otpadom iz nadležnosti Grada (nepropisno odlaganje i odbacivanje otpada u okoliš, sudjeluje u organizaciji čišćenja divljih deponija); zaštite od buke i svjetlosnog onečišćenja  iz nadležnosti Grada; provodi građevinski nadzor iz svoje nadležnosti (od kontrole zakonitosti građenja, zahvata u prostoru koji nisu građenje, nadzire određene radove na građevinama, naređuje uklanjanje ruševine, oštećenja pročelja i pokrova, dovršenje vanjskog izgleda zgrade, izlaganje energetskog certifikata i dr.); obavlja poslove vezane uz obavljanje dimnjačarske djelatnosti i drugo.
Prati zakonske propise iz područja djelokruga rada, pročelniku podnosi izvješća o radu te obavlja i druge poslove koje mu dodijeli pročelnik.“

Članak 3.
Pod radnim mjestom broj 9. REFERENT - KOMUNALNI I  PROMETNI REDAR“, Opis poslova i zadataka mijenja se i glasi:
„Obavlja poslove iz nadležnosti komunalnog redarstva u skladu sa važećim zakonima i drugim propisima te aktima Grada, a osobito održavanje i korištenje javnih površina (čistoća, ostavljanje otpada, materijala i predmeta na javnim površinama, korištenje za terase, štandove, reklame i dr.); nadzire i provjerava korištenje nerazvrstanih cesta, nogostupa, trgova i drugih prometnih površina (skele, drva, deponiranje materijala i dr.); provodi nadzor nad obvezama vlasnika i posjednika nekretnina u vezi s održavanjem okućnica, dvorišta zelenih i drugih površina; provedbu agrotehničkih mjera, ambrozije, vrši provedbu i nadzor propisa o držanju kućnih ljubimaca te sudjeluje u provedbi Protokola za postupanje prilikom redukcije divljači,  provodi postupak prikupljanja azbesta za građanstvo te  poslove vezane uz dezinsekciju i deratizaciju.
Obavlja poslove kontrole na terenu izvršenog održavanja javnih i zelenih površina, kontrole izvršenog čišćenja zimske službe.
Vrši kontrolu održavanja poljoprivrednog zemljišta uz rubna područja naselja.
Po potrebi sudjeluje u organizaciji i pripremi turističkih manifestacija Grada.
Obavlja  poslove prometnog redarstva, nadzor i premještanja nepropisno zaustavljenih i parkiranih vozila, uklanjanje neregistriranih i neispravnih vozila, poslove poduzimanja potrebnih mjera protiv počinitelja kršenja propisa iz njegovog djelokruga.
Prati zakonske propise iz područja djelokruga rada, pročelniku podnosi izvješća o radu te obavlja i druge poslove koje mu dodijeli pročelnik.“

Članak 4.
Ovaj Pravilnik o izmjenama i dopunama Pravilnika o unutarnjem redu Upravnog odjela za komunalni sustav, imovinu, promet i zaštitu okoliša Grada Delnica stupa na snagu osmog dana od dana objave u „Službenim novinama Grada Delnica“.

KLASA: 024-05/26-01/1
URBROJ: 2170-6-5-4-26-3
Delnice, 4. rujna 2026. godine

